Vinnuskóli Árborgar er starfræktur á sumrin en þar fá unglingar úr efstu bekkjum grunnskólanna tækifæri á að vinna við ýmiskonar verkefni sem eiga það sameiginlegt að gera sveitarfélagið okkar fegurra . Opnað er fyrir umsóknir í apríl mánuði ár hvert . Megin hlutverk Vinnuskólans er að veita nemendum uppbyggileg sumarstörf ásamt fræðslu í öruggu starfsumhverfi . Öllum nemendum 8. , 9. og 10. bekkja býðst að koma til starfa við fjölbreytt verkefni sem flest snúa að garðyrkju og umhirðu í sveitarfélaginu . Þá geta unglingar sem voru að klára 9. bekk einnig sótt um að taka þátt í Grænjaxlinum en þar er unnið með margvísleg skapandi verkefni , t.d. allskonar margmiðlunarvinnu og fjölmiðlaverkefni . Áhersla er lögð á að starfsumhverfið sé hvetjandi og ungmennin fái tækifæri til að stíga sín fyrstu skref á vinnumarkaðnum . Farið er yfir mikilvæga þætti eins og reglusemi , stundvísi , ábyrgðartilfinningu og hvernig bera eigi virðingu fyrir umhverfi sínu . Í lok sumars gefst nemendum kostur á að fá umsagnir um störf sín sem unnar eru af flokkstjórum Vinnuskólans og Vinnuskólastjóra .